
INFORMARE
privind situaţia operativă din zona de competenţă a Inspectoratului pentru Situaţii de Urgenţă „Crişana” al judeţului Bihor în perioada 01.01 – 31.05 2017

Inspectoratul pentru Situaţii de Urgenţă “Crişana” al judeţului Bihor are misiunea de prevenire, monitorizare şi gestionare a situaţiilor de urgenţă în zona de competenţă, care cuprinde judeţul Bihor, misiune care în plan operativ, în primele cinci luni ale anului, a constat în desfășurarea a 4649 de operațiuni ale subunităţilor de pompieri şi ale serviciilor voluntare pentru situaţii de urgenţă, în medie 30,78 misiuni pe zi. 

Cele 4649 misiuni desfășurate în perioada ianuarie – mai, au constat în 757 intervenţii în situaţii de urgenţă altele decât cele medicale, 3597 intervenţii ale echipajelor SMURD, respectiv 295 alte misiuni. 

Din totalul de 757 de intervenţii, altele decât cele pentru urgenţe medicale, cele mai multe au fost pentru stingerea incendiilor de vegetaţie uscată/altele -245 (32%), a incendiilor -180 (24%), pentru alte situaţii de urgenţă - 124 (17%), pentru asistenţa persoanelor-70 (9%), respectiv 29 pentru asigurarea/supravegherea zonei (4%). Față de perioada ianuarie - mai a anului trecut, a fost înregistrată o creştere a  numărului de intervenții cu circa 76%,  de la 430 în 2016, la 757 în anul 2017.

Din cele 180 incendii produse în județ, 132 au fost stinse în urma intervenţiei unei singure subunităţi, 35 au fost stinse în urma intervenţiei unei subunităţi în cooperare cu serviciile voluntare şi 8 au fost stinse în urma intervenţiei serviciilor voluntare. 

În perioada analizată, 135 incendii s-au înregistrat la bunuri proprietate individuală (locuinţe, anexe, bunuri, mijloace de transport), 34 la bunuri de pe domeniul privat român (societăţi, asociaţii, fundaţii, culte), 8 la bunuri de pe domeniul public al statului român şi 3 la bunuri de pe domeniul privat străin. 

Pentru cele 180 incendii produse în perioada ianuarie - mai, cele mai frecvente împrejurări determinante au fost reprezentate de: instalaţii electrice defecte – 42, urmate de cele generate de coş, burlan de fum defect sau necurăţat – 38, acţiune intenţionată – 14 și  5 jocul copiilor cu focul- 5.

În ceea ce privește destinaţia locului producerii incendiilor, cele mai multe incendii s-au produs la: construcţii de locuinţe (inclusiv anexe) individuale – 110, mijloace de transport (rutier, feroviar, inclusiv cele individuale) – 23, locuinţe în blocuri de locuit – 11, spații comerciale şi de alimentaţie publică - 4.

Din totalul incendiilor produse, 61% s-au produs în mediul rural, iar 39% în mediul urban.

În perioada menționată, în urma incendiilor au fost înregistrate 4xz  persoane decedate,  11 rănite și 4 persoane salvate.

Valoarea estimată a bunurilor salvate în urma incendiilor se cifrează la aproximativ 18.849.000 lei, iar valoarea bunurilor distruse se cifrează la circa 2.671.000 lei.

Totodată, în perioada ianuarie - mai s-au înregistrat: 85 intervenţii la inundaţii; 15 operațiuni de salvare de animale, 29 intervenţii pentru asigurarea/supravegherea zonei și 12 pentru asanare teritoriu de muniţie neexplodată.

 Intervenţii ale echipajelor SMURD

În perioada ianuarie - mai, echipajele SMURD au intervenit la 3597 misiuni, având o medie zilnică de 23,82 intervenţii, cele mai multe fiind  înregistrate  pentru acordarea ajutorului medical de urgenţă – 3069. Un număr de 201 misiuni au fost desfășurate pentru asistenţă persoane, 109 cazuri pentru asigurarea personalului de intervenţie la incendii, 60 de situaţii în care echipajele au fost întoarse din drum, iar 49 de misiuni au constat în intervenția echipajelor specializate de descarcerare. Cele mai numeroase intervenţii, au fost înregistrate la subunităţile: Detaşamentul 2 Oradea – 1031 cazuri, Detaşamentul 1 Oradea – 817 cazuri, Staţia Aleşd cu 647 cazuri, Staţia Săcueni – 239, Detaşamentul Marghita – 225 cazuri, Detaşamentul Salonta – 220 cazuri şi  Garda Tinca – 210 cazuri.


Față de perioada ianuarie - mai a anului 2016, la nivelul echipajelor SMURD a fost înregistrată o creştere a  numărului de intervenții cu 4,1%, de la 3456 în 2016, la 3597 în anul 2017.

